Úradný vestník L 192 , 11/07/1992 S. 0063 - 0065

Fínske špeciálne vydanie: Kapitola 3 Zväzok 43 S. 0078

Švédske špeciálne vydanie: Kapitola 3 Zväzok 43 S. 0078



Rozhodnutie Komisie z 11. júna 1992, ktoré obsahuje podmienky schvaľovania alebo uznania organizácií a zväzov, ktoré vedú alebo zakladajú plemenné knihy pre registrované equidae (92/353/EHS) KOMISIA EURÓPSKYCH SPOLOČENSTIEV, so zreteľom na zmluvu o založení európskeho hospodárskeho spoločenstva, so zreteľom na smernicu Rady 90/427/EHS z 26. júna 1990 o zootechnických a genealogických podmienkach platiacich pri obchodovaní s equidae [1] v rámci spoločenstva a najmä na jej článok 4 ods. 2 písm a), keďže si vo všetkých členských štátoch vedú alebo zakladajú plemenné knihy či už organizácie, zväzy alebo oficiálne oddelenia; keďže je potrebné stanoviť podmienky schvaľovania alebo uznávania uvedených organizácií a zväzov; keďže v súlade s článkom 4 ods. 1 písm a) smernice 90/424/EHS, musia stanovené kritériá umožniť, aby schválené, uznané organizácie alebo zväzy mohli splniť zásady stanovené organizáciou alebo zväzom, ktorý vedie pôvodnú plemennú knihu plemena; keďže žiadosť o schválenie alebo uznanie musí podať organizácia alebo zväz kompetentnému orgánu členského štátu, na ktorého území sa nachádza ich vedenie; keďže v prípade, že organizácia alebo zväz splní isté podmienky a má definované ciele, musí byť oficiálne schválená alebo uznaná orgánmi členského štátu u ktorých o to žiadala; keďže opatrenia uvedené v tomto rozhodnutí sú v súlade s názorom Stáleho výboru pre zootechniku, ROZHODLA TAKTO: Článok 1 Na to, aby boli oficiálne schválené alebo uznané organizácie alebo zväzy, ktoré vedú alebo zakladajú plemennú knihu musia podať prihlášku orgánom členského štátu, na ktorého území sídli ich ústredie. Článok 2 1. Príslušné orgány členského štátu musia vydať oficiálne schválenie alebo uznanie každej organizácii alebo zväzu, ktoré vedú alebo zakladajú plemennú knihu, ak spĺňajú podmienky uvedené v dodatku. 2. Ak však v členskom štáte už existujú jedna alebo viaceré oficiálne schválené alebo uznané organizácie alebo zväzy v súvislosti s daným plemenom, orgány tohto členského štátu môžu odmietnuť uznať novú organizáciu alebo zväz: - ak ohrozuje zachovanie plemena alebo fungovanie, skvalitňovanie alebo selekčný program existujúcej organizácie alebo zväzu alebo - ak možno zapísať alebo zaregistrovať dané plemeno do zvláštnej sekcie plemennej knihy vedenej organizáciou alebo zväzom, ktorá uplatňuje najmä pre takú sekciu zásady uvedené v súlade s bodom 3 písm. b) dodatku organizáciou alebo zväzom, ktorý vedie plemennú knihu pôvodu toho plemena. 3. Členský štát bude informovať Komisiu o každom udelenom alebo odmietnutom oficiálnom schválení alebo uznaní. 4. V prípade, že bude organizácii alebo zväzu v členskom štáte odmietnuté oficiálne schválenie alebo uznanie, dôvody tohto odmietnutia sa musia písomne oznámiť organizácii alebo zväzu. Článok 3 Orgány príslušného členského štátu odoberú oficiálne schválenie alebo uznanie každej organizácii alebo zväzu, ktorý vedie plemennú knihu, ak už dôsledne neplní podmienky uvedené v dodatku. Článok 4 Toto rozhodnutie je adresované členským štátom. V Bruseli 11. júna 1992 Za Komisiu Ray Mac Sharry člen Komisie [1] Ú. v. ES L 224, 18. 8. 1990, s. 55. -------------------------------------------------- PRÍLOHA Na to, aby organizácia alebo zväz, ktorý vedie plemenné knihy, zakladá oddelenia plemenných kníh a zakladá plemenné knihy pre registrované equidae obdržala oficiálne schválenie alebo uznanie, musí: 1. byť právnickou osobou v súlade s platnou legislatívou členského štátu, kde podáva prihlášku; 2. dokázať kompetentným orgánom, že: a) efektívne funguje; b) spĺňa zásady stanovené v súlade s bodom 3 písm. b) dodatku organizáciou alebo zväzom, ktorý vedie pôvodnú plemennú knihu plemena, ak sa nejedná o organizáciu alebo zväz, ktorý sám vedie takú pôvodnú plemennú knihu plemena; c) môže vykonávať kontroly potrebné pre registráciu rodokmeňov; d) má dostatočný počet equidae na realizáciu šľachtiteľského alebo selekčného programu alebo na zachovanie plemena, ak je to potrebné; e) môže poskytnúť údaje (napríklad o úžitkovosti) potrebné pri šľachtiteľských, selekčných programoch alebo programoch na zachovanie plemena. 3. mať stanovené zásady: a) systém poskytovania údajov (napríklad o úžitkovosti), podľa ktorých možno equidae hodnotiť s cieľom šľachtenia, selekcie alebo zachovania plemena; b) v prípade organizácie alebo zväzu, ktorý vedie pôvodnú plemennú knihu plemena: - systém registrácie rodokmeňov, - definovanie vlastností plemena (alebo plemien) alebo populácie pokrytej plemennou knihou, - systém identifikácie equidae, - definovanie základných cieľov selekcie, - rozdelenie plemennej knihy, ak existujú rôzne podmienky pre zápis equidae alebo ak existujú rôzne postupy pre klasifikáciu equidae pri zápise do knihy, - v prípade, že je to potrebné, línie zapísané v jednej alebo vo viacerých plemenných knihách. 4. mať pravidlá postupu, ktoré upravia rovnocenný prístup k chovateľom. Ale v prípade, že na území spoločenstva existuje viacero organizácií alebo zväzov pre jedno plemeno, ktoré pokrývajú celé územie, pravidlá postupu organizácie alebo zväzu môžu predpisovať, aby equidae pochádzali z daného teritória, ak majú spĺňať podmienku zápisu na účel potvrdenia narodenia. Toto obmedzenie sa nevzťahuje na zápis na účely reprodukcie. --------------------------------------------------